text: Kvinde i retssag mod sædbank 
  12 november 2014 kl. 18.01
  Danmarks første retssag mod en sædbank er nu en realitet. En kvinde fra Fredericia har lagt sag an mod Nordic Cryobank.
  Lone Søgaard-Kristensens datter Andrea er donorbarn. Den nu seks-årige pige lider af en sjælden sygdom, som kan gøre hende invalid.
  Sygdommen har hun fået fra den mand, som leverede sæd til Nordic Cryobank. Ifølge Sundhedsstyrelsen er i alt 46 børn født med sæd fra Andreas donorfar.
  Mindst 9 af børnene har arvet den sjældne sygdom neurofibromatose.
  En sygdom der kan give skader på en række organer.
  Det fremgår i TV 2-dokumentaren 'Donorbørn', at mindst 9 af børnene har arvet sygdommen.
  Nu er Lone Søgaard-Kristensen gået sammen med tre andre af mødrene for at sagsøge sædbanken. 
  Det er første gang det sker i Danmark.
  Men i Nordic Cryobank mener de ikke, de har gjort noget galt. En grundig lægeundersøgelse af donorfaderen har ikke påvist noget.
  Der er endnu ikke sat en dato for retssagen. Der kan derfor gå lang tid inden der endeligt er faldet dom om, hvorvidt det er sædbanken der har ansvaret for Andreas sygdom.
  Lone Søgaard-Kristensen om sit eget ansvar. (Varighed: 0.20 min.)
  TV2's program Donorbørn vises nu her onsdag aften kl. 20.50 til kl. 21.40
  